Diari Oficial de la Generalitat Valenciana


Sumari del DOGV 1679, del 09-12-1991 (1991/800239)

DECRET 219/1991, de 25 de novembre, del Consell de la Generalitat Valenciana, pel qual s'aprova el reglament orgànic i funcional de la Conselleria d'Administració Pública.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1991/11/25/219/dof/vci/html**

### Dades del document

Número de DOGV
:   1679

Data del DOGV
:   09-12-1991

Secció del DOGV
:   DISPOSICIONS GENERALS

Número del document
:   1991/800239


Data del document
:   25-11-1991

Organisme emissor
:   Conselleria d'Administració Pública

Tipus de document
:   Decret

Correcció d'errades

Anàlisi jurídica

Decret 219/1991 de 25 de novembre, del Consell de la Generalitat Valenciana, pel qual aprova el reglament orgànic i funcional de la Conselleria d'Administració Pública.  
La creació per Decret del Consell de la Generalitat Valenciana 118/1991, de 16 de juliol, de la Conselleria de Medi Ambient, i l'assignació a aquesta conselleria de les competències que exercia l'Agència de Medi Ambient, òrgan desconcentrat adscrit fins aleshores a la Conselleria d'Administració Pública, fan necessària una modificació de la seua estructura orgànica a fi d'adaptar-la a la nova distribució de competències.  
Aquesta modificació també ha de considerar la configuració de l?Institut Valencià d'Administració Pública com a organisme autònom de naturalesa administrativa per Llei de la Generalitat Valenciana 4/1990, de 31 de maig, i el seu reglament orgànic, aprovat pel Decret 154/1990, d?1 d'octubre, del Consell de la Generalitat Valenciana.  
D'altra banda, el compliment del manament de constituir un cos de policia autònoma, segons l'article 36 de l?Estatut d'Autonomia de la Comunitat Valenciana, implica la creació d'una unitat específica que la configure i després la gestione.  
Tot això, a més de l'ampliació prevista de les competències de la Comunitat Valenciana en matèria de justícia, justifica la creació de dos centres directius, l?un específicament encarregat de les competències relacionades amb la seguretat ciutadana, que coherentment assumeix també la competència de la gestió de protecció civil, i l'altre, la Direcció General de Justícia i Interior, a la qual s'atribueix la gestió de la resta de competències de la Direcció General d'Interior, que desapareix.  
A més a més, s'inclouen en aquesta nova estructura orgànica, en unitats ja existents, les funcions atribuïdes a la Conselleria d'Administració Pública després de l'aprovació de l?estructura anterior, que ja s'exerceixen, com són la gestió del Registre de Convenis i Acords de Cooperació de la Generalitat Valenciana, la Coordinació de la Base de Dades Legislativa, i la Gestió de la Finestreta única.  
Per tant, i en virtut del que disposen els articles 35.f) i 70 de la Llei de la Generalitat Valenciana 5/1983, de 30 de desembre, de Govern valencià, a proposta del conseller d'Administració Pública, i després de la deliberació del govern valencià, en la sessió de 25 de novembre de 1991, decrete:  
TITOL I   
Dels òrgans de la conselleria Disposicions generals  
Article primer  
U La Conselleria d'Administració Pública és l?òrgan responsable del Consell de la Generalitat Valenciana en matèria d'administració pública i interior de la Comunitat Autònoma.  
Dos. Aquesta conselleria exerceix, en l?àmbit esmentat en l'apartat u, les competències que legalment té atribuïdes en les àrees de secretariat de govern, relacions amb les Corts, règim local, administració territorial, selecció i règim jurídic i retributiu del personal al servei de l'administració pública valenciana, organització, sistemes d'informació i tècniques de racionalització administrativa, protecció ciutadana, justícia i interior, i investigació i formació de funcionaris. S'estructura en dos nivells: directiu i administratiu.  
Article segon  
U El nivell directiu de la Conselleria d'Administració Pública, sota la direcció del conseller, està integrat per les unitats següents:  
1. La Secretaria General.  
2. Les direccions generals.  
Si es produïa vacant, absència o malaltia del conseller, tret d'allò establert en l'article 16.i) de la Llei de la Generalitat Valenciana 5/1983, de 30 de desembre, de Govern valencià, serà substituït en les seues funcions segons l'ordre abans establert, exceptuat d'una resolució expressa al respecte del conseller. En cas de vacant, absència o malaltia, els directors generals seran substituïts pel secretari general o, si escau, se seguirà l'ordre de l'article tercer, tret d'una resolució expressa del conseller. Les substitucions entre els altres òrgans, les resoldrà el conseller. Tot això sense perjudici de les delegacions previstes en l'article 68 de la Llei de la Generalitat Valenciana 5/1983, de 30 de desembre, de Govern valencià.  
Dos. Per tal d'assistir el conseller en l?elaboració del programa d'activitats de la conselleria i sota la seua presidència, es constitueix l?equip de direcció, com a òrgan col·legiat. Aquest estarà compost pel secretari general, qui ho serà també d'aquest òrgan, els directors generals i el Director de l?Institut Valencià d'Administració Pública. En cas d'absència o malaltia del conseller presidirà l?equip de direcció, el secretari general.  
Hi assistiran també els responsables de serveis o dependències que el conseller estime convenient.  
Article tercer  
U Dins del nivell directiu i en les àrees que s'indiquen, la Conselleria d'Administració Pública està integrada per les direccions generals següents:  
1. Direcció General de Relacions amb les Corts i del Secretariat del Govern.  
2. Direcció General d'Administració Local.  
3. Direcció General de la Funció Pública.  
4. Direcció General d'Organització i Sistemes d'Informació.  
5. Direcció General de Protecció Ciutadana.  
6. Direcció General de Justícia i Interior.  
Dos. L'Institut Valencià d'Administració Pública configurat com a organisme autònom de naturalesa administrativa per Llei 4/1990, de 31 de maig, de Pressupostos de la Generalitat Valenciana, queda adscrit a la Conselleria d'Administració Pública amb l?organització i les funcions que s'inclouen en el Decret 154/90, d?1 d'octubre, pel qual s'aprovà el seu reglament orgànic.  
Article quart  
Es podran constituir com a òrgans assessors del conseller aquells que, amb aquest caràcter i en relació amb matèries o serveis específics, es consideren escaients.  
Article cinquè  
El nivell administratiu està integrat per les unitats dependents dels centres directius o equivalents o, excepcionalment, directament dependents del conseller.  
Article sisé  
En el nivell administratiu i amb la màxima jerarquia d'aquest es crea, dins de la Secretaria General, la Secretaria General Administrativa, que atendrà tots els serveis generals de la conselleria.  
TITOL II   
De l'estructura i les funcions dels òrgans directius  
CAPITOL I   
Del conseller  
Article seté  
El conseller és l'autoritat superior de la conselleria.  
Té totes les competències inherents al seu càrrec i, expressament, les atribucions següents:  
1. Proposar al Consell de la Generalitat Valenciana el nomenament i les destitucions dels alts càrrecs del seu departament.  
2. Preparar i presentar al Govern valencià els avantprojectes de llei, propostes d'acords i projectes de decrets relatius les qüestions pròpies del departament, i ratificar aquests darrers després d'aprovats.  
3. Formular motivadament l'avantprojecte del pressupost de la conselleria.  
4. Exercir la potestat reglamentària en les matèries pròpies de la conselleria, en forma d'ordres.  
5. Proposar al Consell de la Generalitat Valenciana, per a l'aprovació, l?estructura i l?organització de la conselleria.  
6. Executar els acords del Govern valencià en el marc de les seues competències.  
7. Resoldre en via administrativa, segons els casos, i d'acord amb les competències dels òrgans de la Conselleria, els recursos que s'interposen contra resolucions dels organismes i autoritats de la conselleria, llevat de les excepcions que estableixen les lleis.  
8. Resoldre els conflictes d'atribucions que sorgesquen entre els distints òrgans i autoritats de la conselleria.  
9. Exercir la direcció, la iniciativa i la inspecció de tots els serveis del departament, i l'alta inspecció i altres funcions que li corresponguen en relació amb els organismes autònoms adscrits, si fa el cas, a aquest.  
10. Disposar les despeses pròpies dels serveis de la conselleria dins dels límits legals i pressupostaris, i les propostes de pagament corresponents.  
11. Exercir les facultats ordinàries en matèria de contractació administrativa dins dels límits legals i pressupostaris.  
12. Atorgar o proposar, si s'escau, recompenses, i exercir les potestats disciplinàries i correctives d'acord amb les disposicions vigents.  
13. Qualssevol altres facultats que li atribuesquen les lleis, els reglaments, el Consell o el president de la Generalitat Valenciana.  
Article vuitè  
El Gabinet del Conseller es constitueix com a òrgan de suport directe i assistència immediata del conseller.  
Article nové  
U. Adscrita al Gabinet del Conseller estarà l?Oficina del Portaveu del Govern.  
Dos. L'Oficina del Portaveu, és l?òrgan de la conselleria encarregat de l?elaboració i difusió dels comunicats ordinaris del Consell de la Generalitat Valenciana, de la ressenya de les seues activitats, i de les relacions usuals amb els mitjans de comunicació, dins l?àmbit de les seues competències.  
Tres. L'Oficina del Portaveu del Govern s'encarregarà d'oferir el suport tècnic necessari al conseller d'Administració Pública en les seues funcions de portaveu del govern.  
CAPITOL II   
Del secretari general  
Article deu  
El secretari general és, després del conseller, el cap superior de la conselleria. Exerceix les competències que aquest li encomane i, en especial, les que determinen els articles 74 i 75 de la Llei de la Generalitat Valenciana 5/1983, de 30 de desembre, del Govern valencià, és a dir:  
1. Exercir la direcció i coordinació de les direccions generals i dels serveis territorials de la conselleria.  
2. Elaborar projectes o plans d'actuació i programes de necessitats, i l'avantprojecte dels pressupostos de la conselleria.  
3. Exercir la direcció i coordinació dels programes.i plans d'actuació, quan hi intervinga més d'una direcció general integrada en la conselleria.  
4. Dirigir i coordinar les relacions institucionals de la conselleria, i també proporcionar suport tècnico- administratiu a les relacions que aquesta mantinga amb altres administracions, entitats públiques o privades.  
5. Prestar assistència tècnica i assessorament jurídic al conseller i als directors generals en tot allò que precisen.  
6. Informar el personal directiu de la conselleria sobre la procedència legal i la viabilitat econòmica dels seus programes d'actuacions, i establir els mitjans d'informació necessaris per a mantenir-lo al corrent de totes les activitats de la conselleria.  
7. Informar sobre els assumptes que el conseller ha de sotmetre a la deliberació del Consell o al president de la Generalitat Valenciana.  
S. Proposar la millora i el perfeccionament dels serveis dels distints centres de la conselleria, tot vetlant per l?organització i el mètode de treball, i atenent principalment els costos i els rendiments.  
9. Proposar normes generals sobre adquisició de material i totes les disposicions que afecten el funcionament dels serveis.  
10. Proposar compilacions de les disposicions vigents que afecten la conselleria, proposar les refoses i revisions de textos legals que es consideren oportunes i tenir cura de les publicacions tècniques, periòdiques o no, de la conselleria.  
11. Dirigir i facilitar la formació d'estadístiques sobre les matèries de competència del Consell de la Generalitat Valenciana que afecten la conselleria, en col·laboració amb l?Institut Valencià d'Estadística o d'altres organismes que es consideren convenients.  
12. Tramitar els nomenaments, destinacions, excedències, jubilacions i permisos dels funcionaris públics i de la resta de personal que preste serveis en la conselleria, segons les disposicions legals i reglamentàries aplicables.  
13. Realitzar la inspecció de tots els serveis de la conselleria i dirigir-ne tot el personal.  
Article onze  
La Secretaria General s'estructura en les dues unitats següents:  
1. La Secretaria General Administrativa.  
2. El Gabinet Tècnic.  
Article dotze  
U A la Secretaria General Administrativa, com a màxima jerarquia de nivell administratiu, competeixen les funcions pròpies de tots els serveis generals de la conselleria i, en especial, les següents:  
a) Tramitar les incidències i les situacions del personal de la conselleria.  
b) Realitzar l?assessorament jurídic de tota la conselleria.  
c) Tenir cura del funcionament de l?Oficina d'Informació, Iniciatives i Reclamacions de la conselleria, i vetllar pel funcionament correcte de l'Arxiu i del Registre General.  
d) Actualitzar i revisar periòdicament l?inventari de béns i materials.  
e) Preparar i realitzar la gestió pressupostària.  
f) Preparar i proposar els contractes d'obra, serveis i subministraments, i també l'adquisició i l'arrendament d'immobles.  
g) Confeccionar i actualitzar les plantilles orgàniques del personal de la conselleria.  
h) Conservar i custodiar els expedients personals dels funcionaris, i dels empleats.  
i) Tramitar els expedients disciplinaris i de recompensa.  
Dos. Per a la realització de totes aquestes funcions, la Secretaria General Administrativa s'estructura en els serveis següents:  
1. Servei Econòmic.  
2. Servei Jurídic.  
3. Servei de Gestió Administrativa.  
4. Servei d'Informàtica.  
Article tretze  
El Servei Econòmic, com a oficina de gestió econòmica integrada en la Secretaria General Administrativa, té al seu càrrec la preparació del pressupost i la seua gestió, la tramitació de documents, ingressos i pagaments, el moviment de fons de la conselleria i, en general, les funcions pròpies de les oficines pressupostàries.  
Article catorze  
El Servei Jurídic, com a unitat específica en matèria jurídica integrada en la Secretaria General Administrativa, té les funcions següents:  
a) En matèria de legislació, elaborar les disposicions de caràcter general i circulars que emanen de la conselleria, emetre els informes preceptius en els projectes de disposicions de caràcter general que elabore aquesta, i també d'aquelles que provinents d'altres conselleries hagen de ser sotmeses a la deliberació del Consell de la Generalitat Valenciana; emetre els informes i dictàmens jurídics que sol·liciten altres òrgans de la conselleria.  
b) En matèria de recursos, informar sobre els recursos que s'interposen davant el conseller i davant altres òrgans de la conselleria, i elaborar les propostes de resolució.  
c) En matèria de documentació i estudis jurídics, elaborar compilacions de disposicions vigents i propostes de refosa i revisió de textos legals i fer el seguiment de la legislació estatal i d'altres comunitats autònomes a fi d'actualitzar el fons de documentació jurídica, tramitar els expedients que se subscriguen amb motiu de les qüestions de competència i conflicte d'atribucions, i també els procediments relatius a la responsabilitat patrimonial de l'Administració i a les nul·litats de ple dret.  
Article quinze  
El Servei de Gestió Administrativa, integrat en la Secretaria General Administrativa, té al seu càrrec la tramitació dels assumptes generals de caràcter administratiu i, en especial, els que fan referència a les matèries de personal pròpies de la conselleria, Registre General, informació i arxiu, contractació administrativa i manteniment de les instal·lacions de la conselleria.  
Article setze  
Al Servei d'Informàtica correspon:  
a) El control, el seguiment i el desplegament dels projectes informàtics de la conselleria.  
b) L'elaboració de plans de formació del personal informàtic de la Conselleria d'Administració Pública.  
c) L'elaboració de normatives i metodologies en matèries que afecten el desenvolupament dels projectes informàtics de la Conselleria d'Administració Pública.  
Article disset  
U Dins de la Secretaria General, el Gabinet Tècnic és una unitat pluridisciplinària d'estudi i prestació d'assessorament i assistència tècnica a la Conselleria i, en especial, al conseller i al secretari general.  
Dos. Igualment, s'ocuparà de les publicacions i de la seua normalització i disseny, i també de qualsevol tipus de material gràfic que edite la conselleria, i mantindrà un centre de documentació bibliogràfica sobre les matèries que en siguen d'interés.  
CAPITOL III   
Dels directors generals  
Article divuit  
Són funcions dels directors generals de la Conselleria d'Administració Pública:  
1. Disposar de tot allò que es relaciona amb el règim intern dels serveis de la seua direcció i resoldre els respectius expedients, sempre que no siga facultat privativa del conseller.  
2. Dirigir i gestionar els serveis i resoldre els assumptes que els assigne aquest reglament o que el conseller els encomane.  
3. Vigilar, fiscalitzar i supervisar el funcionament de totes les dependències al seu càrrec.  
4. Proposar al conseller la resolució que estimen pertinent en assumptes que en siguen de la competència i la tramitació dels quals corresponga a la seua direcció general.  
5. Establir el règim intern de les oficines que en depenen.  
6. Elevar anualment al conseller un informe sobre el funcionament, el cost i el rendiment dels serveis al seu càrrec  
CAPITOL IV   
De la Direcció General de Relacions amb les Corts i del Secretariat del Govern  
Article dinou  
U. La Direcció General de Relacions amb les Corts i del Secretariat del Govern és el centre directiu de la Generalitat Valenciana al qual correspon de coordinar les relacions entre el Consell i les Corts Valencianes.  
S'encarregarà especialment de la comunicació entre el Consell i les Corts Valencianes, la preparació, el desenvolupament i el seguiment del programa legislatiu del Consell, i la coordinació i assistència continuades en matèries d'índole parlamentària.  
Dos. El Secretariat del Govern actua com a òrgan de suport tècnic i administratiu del conseller en les seues funcions de secretari del govern valencià.  
Article vint  
La Direcció General de Relacions amb les Corts i del Secretariat del Govern s'estructura en les següents unitats:  
1. Servei de Relacions amb les Corts.  
2. La Secretaria Administrativa del Govern valencià.  
3. El Gabinet de Coordinació Interdepartamental.  
Article vint-i-un  
El Servei de Relacions amb les Corts reuneix tot el conjunt de relacions del govern amb les Corts Valencianes, i li corresponen les següents funcions:  
1. Informació tècnica i jurídica, coordinació i assistència al Consell en les seues relacions amb les Corts Valencianes, i també el suport al representant del Consell a les reunions de la Junta de Portaveus o de Síndics.  
2. Demanar als òrgans competents de l'Administració de la Generalitat Valenciana la informació relacionada amb les preguntes i sol·licituds d'informació formulades per les Corts Valencianes, i trametre-la a la cambra.  
3. Informar i assistir el Consell a fi de coordinar les compareixences i interpel·lacions dels consellers davant les comissions i el ple de les Corts Valencianes.  
4. L'estudi, la coordinació i el seguiment en fase parlamentària del programa legislatiu del Consell i la tramitació del criteri del Consell pel que fa a les proposicions de llei.  
5. Transmetre al departament corresponent de la Generalitat Valenciana els compromisos que les Corts Valencianes imposen al govern, com ara resolucions i mocions, perquè aquests els complesquen.  
Article vint-i-dos  
La Secretaria Administrativa del Govern valencià és la unitat que proporciona la infrastructura administrativa i atén la tramitació dels assumptes que haja de considerar el Govern valencià. Li correspon la preparació de l'ordre del dia, la tramitació de les convocatòries, l'elaboració i custòdia de les actes, la tramitació des de l'adopció dels acords fins a la comunicació d'aquests a les conselleries, la transcripció dels acords, i també l'expedició de certificats i comunicacions.  
També li correspon la revisió i la tramitació de les disposicions i dels documents a l?efecte d'ordenar la seua publicació en el Diari Oficial de la Generalitat Valenciana.  
Article vint-i-tres  
El Gabinet de Coordinació Interdepartamental té al seu càrrec la labor de coordinació dels distints departaments i unitats de l'Administració de la Generalitat Valenciana, i també l?elaboració i preparació de la informació tècnica necessària per a facilitar la presa de decisions del Govern valencià; la infrastructura administrativa i la secretaria de totes les comissions interdepartamentals i les comissions delegades del Govern valencià, si s'estableixen, i el seguiment i la coordinació de la resta de matèries de diverses àrees sectorials que no coordinen les comissions delegades o interdepartamentals.  
Igualment té al seu càrrec les funcions atribuïdes pel Decret 63/1989, de 2 de maig, del Consell de la Generalitat Valenciana, pel qual es creà el Registre de Convenis i Cooperació de la Generalitat Valenciana (DOGV 1069, de 22 de maig de 1989), i també la coordinació de la creació i el manteniment actualitzat de la Base de Dades Legislativa de la Generalitat Valenciana.  
CAPITOL V   
De la Direcció General d'Administració Local  
Article vint-i-quatre  
U La Direcció General d'Administració Local és el centre directiu que programa i executa la política de la conselleria en matèria de règim local i d'administració territorial.  
Dos. En especial tindrà al seu càrrec l?estudi, l?informe i la resolució de tots els assumptes que siguen de la seua competència en matèria de règim jurídic, personal, organització, béns i serveis de les entitats locals, en el marc del que disposa l?Estatut d?autonomia de la Comunitat Valenciana i la legislació sobre règim local, i també la designació del representant de l'Administració del Consell en els tribunals per a la selecció del personal i provisió de llocs de treball a les entitats locals i l?elaboració de projectes de desenvolupament normatiu de la Generalitat Valenciana en matèria d'Administració local.  
Tres. Per a un millor compliment d'aquestes finalitats, del Director General d'Administració Local depén l?Area d'Administració Local a la qual correspon la coordinació interna dels serveis de la direcció general, la coordinació externa amb les entitats locals, la supervisió de l'aplicació dels criteris de planificació i d'execució establerts, l?estudi, l'anàlisi i la gestió de la demarcació territorial, el disseny espacial de les entitats locals i la representació del director general en les actuacions que aquest li encomane.  
Quatre. L'Area d'Administració Local s'estructura en les unitats següents, amb nivell orgànic de servei:  
- Servei d'Assessorament i Gestió Local.  
- Servei de Coordinació amb les Diputacions i Cooperació Local.  
- Servei de Règim Jurídic de les Entitats Locals.  
Article vint-i-cinc  
Corresponen al Servei d'Assessorament i Gestió Local les  
següents funcions:  
1. L'assessorament tècnic i jurídic de les entitats locals, mitjançant l'elaboració d'informes, estudis, dictàmens, circulars, adequació d'expedients, visites informatives i assessores o qualsevol altra fórmula d'assistència i col·laboració amb les entitats locals.  
2. La proposta de designació del representant de l'Administració del Consell en els tribunals de les proves selectives de personal i provisió de llocs de treball que organitze cada entitat local.  
3. L'exercici de les funcions que l?administració de l'Estat atribueix a la comunitat autònoma en relació amb els funcionaris d'Administració local amb habilitació de caràcter nacional.  
Article vint-i-sis  
Al Servei de Coordinació amb les Diputacions i Cooperació Local s'atribueixen les següents funcions:  
1. Prestar suport tècnic i administratiu a les funcions de coordinació que corresponen a la Conselleria d'Administració Pública,, d'acord amb el que preveu la Llei de la Generalitat Valenciana 2/1983, de 4 d'octubre, i el Decret 129/1985, de 23 d'agost, del Consell de la \_Generalitat Valenciana.  
2. Cooperar amb els municipis, mancomunitats i altres entitats locals en la normalització i adequació de la comptabilitat pública, en aplicació del que estableixen la Llei 39/1988, de 28 de desembre, Reguladora de les Hisendes Locals, i la normativa que la desplega.  
3. L'estudi i l?elaboració de directrius per a la distribució dels fons de la Generalitat Valenciana destinats als municipis.  
4. Impulsar l'associacionisme municipal, gestionant els fons adscrits per a subvencionar les mancomunitats i altres entitats locals.  
5. La recopilació, el tractament i l'anàlisi de la informació econòmica, pressupostària i financera de les entitats locals.  
Article vint-i-set  
El Servei de Règim Jurídic de les Entitats Locals instrueix, tramita i elabora propostes de resolució en els expedients relatius a les següents matèries:  
1. L'autorització i la publicació de les alienacions, els gravàmens, les permutes i cessions gratuïtes dels béns patrimonials de les corporacions locals i també l'examen dels inventaris municipals de béns i drets.  
2. L'alteració de la qualificació jurídica dels béns comunals per a l'aprovació posterior, i la presentació d'al·legacions en els expedients d'investigació de béns i drets que duguen a terme els ajuntaments.  
3. Aprovació, modificació o rehabilitació d'escuts, banderes municipals i d'altres entitats locals.  
4. Alteració del nom dels municipis i d'altres entitats locals.  
5. Constitució i dissolució d'agrupacions per al sosteniment en comú dels llocs de treball reservats a funcionaris amb habilitació de caràcter nacional i la resta de personal.  
6. Declaració d'urgent ocupació dels béns i drets subjectes a expedient d'expropiació forçosa per les entitats locals.  
7. Coneixement i examen de tots els actes i acords que les entitats locals han de remetre a la comunitat autònoma, sol·licitud d'ampliació d'informació, requeriment d'anul·lació i, si escau, l'acord d'impugnació, després de l'autorització del Govern valencià, davant la jurisdicció contenciosa administrativa, dels actes i acords de les entitats locals que incórreguen en infracció de l?ordenament jurídic o menyscaben i interferesquen competències de la Generalitat Valenciana, o excedesquen les seues competències com a entitats locals.  
8. L'aprovació dels expedients d'execució d'activitats o serveis essencials en règim de monopoli, reservats per la legislació vigent a les entitats locals.  
9. Autorització del paper i sistema de numeració impresa de les entitats locals que adopten fulls mòbils per a la transcripció dels seus actes i acords.  
10. Constitució i actualització del banc de dades relatiu als membres electes de les corporacions locals.  
CAPITOL VI  
De la Direcció General de la Funció Pública  
Article vint-i-vuit  
La Direcció General de la Funció Pública té atribuïdes les competències de personal al servei del Consell de la Generalitat Valenciana, sense perjudici de les competències atribuïdes a les distintes conselleries. De manera especial, li correspon l?elaboració de les plantilles orgàniques, estructures administratives, règim jurídic, gestió dels processos de contractació de personal, situacions, registre i gestió de personal, classificació dels llocs de treball, reconeixement del grau personal dels funcionaris, elaboració de l?oferta d'ocupació pública, i també informar sobre els projectes de disposicions generals que afecten l?estructura orgànica i personal elaborades per altres conselleries.  
Article vint-i-nou  
Del Director General de la Funció Pública depén l?Area de Funció Pública que té encomanades preparar i proposar les línies bàsiques d'actuació i els objectius en matèria de personal al servei de la Generalitat Valenciana, coordinar la realització dels estudis que siguen prioritaris per a la planificació dels objectius proposats, l?elaboració de la normativa de desplegament en matèria de personal al servei de la Generalitat Valenciana, la coordinació interna dels serveis de la direcció general, les tasques de relació i coordinació amb les unitats de gestió de personal de les conselleries, la supervisió de l'aplicació dels criteris de planificació i d'execució establerts i la representació del director en les tasques que aquest li encomane.  
L'Area de Funció Pública s'estructura en els serveis de:  
1. Servei d'Ordenació i Estudis.  
2. Servei d'Anàlisi i Classificació de Llocs de Treball, Règim de Retribucions i Registre de Personal.  
3. Servei de Selecció i Provisió.  
4. Servei de Gestió de Personal.  
5. Servei de Relacions Sindicals i Negociació Col·lectiva.  
Article trenta  
Seran funcions del Servei d'Ordenació i Estudis:  
1. Fer els estudis necessaris per a l?elaboració de les línies bàsiques d'actuació i els objectius en matèria de personal al servei de la Generalitat Valenciana.  
2. L'elaboració de la normativa de desenvolupament en matèria de personal al servei de la Generalitat Valenciana.  
3. Emetre informes i dictàmens en matèria de funció pública.  
Article trenta-un  
Seran funcions del Servei d'Anàlisi i Classificació de Llocs de Treball, Règim de Retribucions i Registre de Personal:  
1. L'anàlisi i proposta de classificació dels llocs de treball de les distintes conselleries.  
2. L'elaboració i actualització de les relacions de llocs de treball.  
3. L'informe dels projectes de normes de la resta de les conselleries referides a estructures organitzatives o a personal.  
4. Determinació dels requisits i les condicions preferents dels llocs de treball, quan escaiga.  
5. La proposta del sistema de retribucions del personal de la Generalitat Valenciana en coordinació amb la Conselleria d'Economia i Hisenda.  
6. Gestió, manteniment i actualització del Registre de Personal de la Generalitat Valenciana, amb inscripció de tot el personal, i la cancel·lació en els supòsits previstos en les disposicions vigents, i l'anotació de tots els actes o resolucions que afecten la vida administrativa del personal al servei de la Generalitat Valenciana.  
7. La gestió, manteniment i actualització del Registre de Llocs de Treball.  
Article trenta-dos  
Són funcions del Servei de Selecció i Provisió:  
1. La preparació de les ofertes d'ocupació pública en directa col·laboració amb l'Institut Valencià d'Administració Pública, al qual correspon la gestió de les proves selectives.  
2. La gestió de les contractacions temporals i els nomenaments de funcionaris interins.  
3. La preparació, tramitació i resolució de les convocatòries de provisió de llocs de treball.  
Article trenta-tres  
Són funcions del Servei de Gestió de Personal:  
1. La constitució i el manteniment dels expedients del personal que administra la Direcció General de la Funció Pública.  
2. La gestió de totes les incidències relatives a aquest personal atribuïdes a la direcció general.  
3. La gestió de les situacions administratives del personal.  
Article trenta-quatre  
Seran funcions del Servei de Relacions Sindicals i Negociació Col·lectiva:  
1. L'articulació de la participació activa de les centrals sindicals i associacions professionals valencianes en l?elaboració i aplicació de la política de personal al servei de la Generalitat Valenciana.  
2. La intervenció en els processos de negociació col·lectiva, o funcionament dels òrgans de representació dels empleats públics, prestant suport i assistència tècnica.  
CAPITOL VII   
De la Direcció General d'Organització i Sistemes d'Informació  
Article trenta-cinc  
U La Direcció General d'Organització i Sistemes d'Informació és el centre directiu que programa i executa la política de la conselleria en matèria d'ordenació i de modernització de les estructures administratives, i també de la racionalització dels procediments administratius i dels instruments de gestió, sense perjudici de la coordinació amb la Direcció General de la Funció Pública i l'Institut Valencià d'Administració Pública.  
Dos. En especial, vetlarà per la racional aplicació de la nova tecnologia i pel desenvolupament coordinat de les tècniques informàtiques per a tota l'Administració de la Generalitat Valenciana.  
Article trenta-sis  
Per a un millor compliment d'aquestes finalitats, la Direcció General d'Organització i Sistemes d'Informació s'estructura en les unitats següents:  
1. Servei d'Organització i Tècniques de Gestió.  
2. Area d'Informàtica.  
Article trenta-set  
U El Servei d'Organització i Tècniques de Gestió té al seu càrrec l'anàlisi de les tasques, dels processos i dels nous circuits administratius de tots els departaments de la Generalitat Valenciana, tot normalitzant-ne els procediments i mecanitzant-ne el funcionament.  
Dos. Igualment li correspon la confecció de manuals de funcions i l?elaboració de les anàlisis funcionals de les aplicacions i el disseny dels documents administratius.  
També li correspon assistir, en tasques organitzatives, l'administració autonòmica valenciana i altres institucions públiques.  
Article trenta-vuit  
L'Area d'Informàtica té al seu càrrec l?ordenació, coordinació, supervisió i control dels serveis informàtics de les distintes unitats de l'Administració pública de la Generalitat Valenciana, i l'assessorament d'aquelles administracions públiques valencianes que ho sol·liciten.  
En particular li correspon:  
- El disseny i el desenvolupament de la política informàtica de la Generalitat Valenciana.  
- La creació, manteniment i distribució electrònica de les bases de dades numèriques i documentals d'interés de la Generalitat Valenciana.  
- Desenvolupar criteris per a l'adquisició de béns i serveis informàtics vetlant per la coordinació i compatibilitat del conjunt dels sistemes d'informació compresos en la Generalitat Valenciana, i també l'anàlisi, disseny i materialització, si escau, de les xarxes telemàtiques bàsiques i els serveis avançats de telecomunicació que siguen d'interés de la Generalitat Valenciana.  
- Donar suport tècnic en matèria de sistemes d'informació als departaments de la Generalitat Valenciana i estudiar i impulsar l'aplicació, de noves tecnologies.  
- Dissenyar i realitzar els programes de formació de personal al servei de la Generalitat Valenciana en matèria d'informàtica.  
- Seguiment, supervisió i control del nivell de desenvolupament i execució del pla informàtic.  
Article trenta-nou  
S'adscriuen a la Direcció General d'Organització i Sistemes d'Informació les oficines de gestió unificada de les finestretes úniques que tenen com a funció la informació i l'assessorament a totes aquelles persones físiques o jurídiques que ho sol·liciten en matèria de creació, ampliació o posada en marxa d'empreses, i en concret, la ja establerta mitjançant un conveni amb l'Ajuntament de València, de 28 de juliol de 1989.  
CAPITOL VIII  
De la Direcció General de Protecció Ciutadana  
Article quaranta La Direcció General de Protecció Ciutadana és el centre directiu que té atribuïda la direcció i la gestió de les actuacions que desenvolupe la Generalitat Valenciana en matèria de protecció civil i la coordinació que sobre altres administracions públiques puguen correspondre a la Generalitat en aquesta matèria, en els termes que estableix la llei, i també la formació i gestió del cos de policia autònoma i la formació i coordinació de policies locals.  
Article quaranta-un  
La Direcció General de Protecció Ciutadana s'estructura en les següents unitats, amb el nivell orgànic de servei:  
- Servei de Protecció Civil i Coordinació de Comunica-  
- Unitat de la Policia Autònoma.  
- Institut Valencià de Seguretat Pública.  
Article quaranta-dos  
Del Director General de Protecció Ciutadana depén l?Area de Protecció Ciutadana que té al seu càrrec la coordinació interna dels serveis de la direcció general, la coordinació externa amb altres administracions públiques, la supervisió de l'aplicació dels criteris de planificació i d'execució establerts i la representació del director general en les actuacions que aquest li encomane.  
Article quaranta-tres  
El Servei de Protecció Civil i Coordinació de Comunicacions té al seu càrrec:  
a) L'anàlisi dels supòsits de riscos, les causes i els efectes, i també l?estudi i la implantació de les mesures oportunes per evitar i reduir les situacions de risc i els danys causats.  
b) Coordinar i dirigir les actuacions preventives i operatives dels serveis dependents de la Generalitat Valenciana, especialment en cas de sinistre o catàstrofe segons la normativa vigent.  
c) Elaborar i actualitzar els plans d'actuació davant de riscos catastròfics que siguen competència de la Generalitat Valenciana en la legislació sobre protecció civil.  
d)'Coordinar amb la resta de les administracions públiques els plans d'actuació enfront de riscos catastròfics a la Comunitat Valenciana, per mitjà de la redacció dels plans municipals davant aquests riscos.  
e) Mantenir actualitzat el mapa de riscos potencials de la Comunitat Valenciana, i també el catàleg de recursos propis i aliens mobilitzables i elaborar o col·laborar amb altres institucions de la Generalitat Valenciana en els mapes de riscos i catàleg de recursos propis i aliens mobilitzables.  
f) Organitzar un sistema de comunicacions que proporcione la major eficàcia en actuacions en matèries de competència de la Generalitat Valenciana.  
g) Promoure i col·laborar en projectes d'estudis i investigació de tècniques operatives de prevenció i protecció de riscos catastròfics.  
h) Fomentar l'autoprotecció corporativa i ciutadana.  
i) Fer campanyes d'orientació de l?opinió pública, i també promoure la creació d'agrupacions de col·laboradors voluntaris.  
j) Assessorar i assistir tècnicament en matèria de protecció civil entitats públiques i privades.  
Article quaranta-quatre  
La Unitat de Policia Autònoma té al seu càrrec la formació, la gestió i la intervenció del cos de policia autonòmic de la Comunitat Valenciana, d'acord amb la seua llei de creació i en els termes de la Llei Orgànica 2/1986, de 13 de març, de Cossos i Forces de Seguretat.  
Article quaranta-cinc  
L'Institut Valencià de Seguretat Pública és la unitat administrativa, amb nivell orgànic de servei, que té al seu càrrec les funcions en matèria d'investigació, formació i perfeccionament professional dels policies locals i bombers, i també la participació en els processos de selecció i promoció de les diverses escales en els cossos de policia i l'organització de cursos i formació per al personal de protecció civil, tant tècnic com voluntari.  
També li correspon l'execució de les competències en matèria de coordinació dels policies locals, informant i assessorant les entitats locals en aquesta matèria, i establint els mitjans de supervisió necessaris per garantir l'efectivitat de la coordinació, després d'informar la Comissió de Coordinació dels Policies Locals.  
CAPITOL IX   
De la Direcció General de Justícia i Interior  
Article quaranta-sis  
La Direcció General de Justícia i Interior és el centre directiu encarregat de gestionar i d'executar les competències atribuïdes a la Generalitat Valenciana en matèria d'espectacles i establiments públics, les relacions amb l'Administració de Justícia, associacions i consultes populars.  
Article quaranta-set  
La Direcció General de Justícia i Interior s'estructura en les unitats següents amb nivell orgànic de servei:  
- El Servei de Relacions amb l'Administració de Justícia i Associacions.  
- El Servei d'Espectacles i Establiments Públics.  
Article quaranta-vuit  
El Servei de Relacions amb l'Administració de Justícia i Associacions és la unitat administrativa encarregada d'executar les funcions que corresponen a la Generalitat Valenciana en aplicació de l?Estatut d?autonomia i de la Llei Orgànica 6/1985, d'1 de juliol, del Poder Judicial en l?àmbit de l'Administració de Justícia, per mitjà de la col·laboració en les activitats adreçades a proveir els òrgans judicials situats a la comunitat autònoma dels mitjans necessaris per al desenvolupament de la seua funció; col·laborar, mitjançant conveni amb el Consell General del Poder Judicial, en la formació dels jutges; impulsar la normalització lingüística en l'Administració de Justícia i preparardes actuacions adreçades a la conservació, actualització i desenvolupament del dret civil valencià; règim jurídic i registre d'associacions situats a la Comunitat Valenciana i registres de col·legis professionals i dels consells valencians de col·legis professionals que es constituesquen, tramitació del nomenament de notaris i registradors de la propietat i mercantils, i estudi i proposta de la fixació de les demarcacions notarials i de registre.  
També li correspon la gestió de les competències atribuïdes a la Generalitat Valenciana en matèria de consultes populars i electorals en el marc de la Llei Orgànica 5/1985, de 19 de juny, del Règim Electoral General i la Llei de la Generalitat Valenciana 1/1987, de 31 de març, Electoral Valenciana.  
Com a unitats administratives dependents del Servei de Relacions amb l'Administració de Justícia i Associacions, les oficines d'ajuda a les víctimes del delicte (AVD), seguint les més modernes orientacions del dret penal, s'encarreguen de proporcionar assistència tècnica i informació immediata a aquelles persones que com a conseqüència del seu delicte o falta hagen sofert algun dany o detriment en la seua persona o béns.  
Article quaranta-nou  
1 El Servei d'Espectacles i Establiments Públics és la unitat administrativa que té al seu càrrec la gestió de les competències que en matèria de policia d'espectacles, establiments públics i activitats recreatives té la Generalitat Valenciana. Tramitarà els expedients relatius a autoritzacions d'espectacles i activitats recreatives, farà informes sobre els projectes d'obres referents a locals de pública concurrència afectats i exercirà les funcions de vigilància, inspecció, requeriment i proposta de sanció que corresponga a l?exercici de les competències esmentades.  
També farà les funcions de coordinació, assessorament i inspecció de les instal·lacions de seguretat tècnica als edificis de la Generalitat Valenciana.  
TITOL III   
Dels serveis territorials  
Article cinquanta  
Els serveis territorials són l?expressió organitzativa del principi de desconcentració que regeix l'activitat administrativa de la conselleria. Depén orgànicament del secretari general i funcionalment d'aquest i de cada direcció general en les matèries de llurs competències respectives.  
Article cinquanta-un  
Hi haurà dos serveis territorials establerts a Alacant i Castelló.  
Correspondrà a aquestes unitats les funcions que per ordre del conseller se'ls atribuesquen.  
Article cinquanta-dos  
Al capdavant de cada un dels serveis territorials podrà nomenar-se un cap del servei territorial.  
DISPOSICIO TRANSITORIA  
Mentre que no es desplegue aquest reglament vigiran les actuals estructures orgàniques de nivell inferior a les estructures que s'hi regulen.  
DISPOSICIO DEROGATORIA  
Es deroga el reglament orgànic i funcional de la Conselleria d'Administració Pública aprovat per Decret del Consell de la Generalitat Valenciana 45/1989, de 4 d'abril, modificat pel Decret del Consell 189/90, de 26 de novembre, i la resta de normes d'igual o inferior rang que s'oposen al que estableix aquest decret.  
DISPOSICIONS FINALS  
Primera  
El Conseller d'Administració Pública dictarà les disposicions reglamentàries i la resta de resolucions que calguen per a l'aplicació i el desenvolupament del que disposa aquest decret,  
Segona  
Aquest decret vigirà des del dia de la seua publicació en el DOGV.  
València, 25 de novembre de 1991.  
El President de la Generalitat Valenciana,   
JOAN LERMA I BLASCO  
El Conseller d'Administració Pública,   
EMERIT BONO I MARTINEZ


Còpia Permalink ELI